Informatīvais ziņojums

“Par Eiropas Savienības Vispārējo lietu padomes 2021. gada 22. jūnija sanāksmē izskatāmajiem jautājumiem”

**Eiropas Savienības Ministru padomes sanāksmes darba kārtība**

2021. gada 22. jūnijā Luksemburgā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. 24.-25.jūnija ārkārtas Eiropadomes sanāksmes sagatavošana;
2. ES paplašināšanās un stabilizācijas un asociācijas process;
3. Konference par Eiropas nākotni;
4. Tiesiskums Polijā;
5. ES vērtības Ungārijā - tiesiskums.
6. **2021. gada 24.-25. jūnija Eiropadomes sanāksmes sagatavošana**

24. - 25. jūnija ES valstu un valdību vadītāju sanāksmes (Eiropadomes) darba kārtībā ir 5 jautājumu bloki: (1) ar Covid-19 saistīto pasākumu koordinācija; (2) ekonomikas atjaunošana; (3) migrācija; (4) Turcija; (5) Krievija.

Par Eiropadomē izskatāmajiem jautājumiem tiek izstrādāta atsevišķa nacionālā pozīcija.

1. **ES paplašināšanās un stabilizācijas un asociācijas process**

Sanāksmē Portugāles prezidentūra informēs par aktuālo situāciju ES paplašināšanās un stabilizācijas un asociācijas procesā.

Par aktuālo situāciju ES paplašināšanās un stabilizācijas un asociācijas procesu tiek virzīta atsevišķa nacionālā pozīcija.

*Ir spēkā Latvijas Republikas Nacionālā pozīcija Nr. 13 “Par Eiropas Savienības paplašināšanos un stabilizācijas un asociācijas procesu”, kas apstiprināta Ministru kabinetā 2020. gada 3. novembrī.*

1. **Konference par Eiropas nākotni**

Portugāles prezidentūra sniegs informāciju par Konferences par Eiropas nākotni (turpmāk – Konference) turpmāko norisi.

9. maijā Strasbūrā formāli uzsākts Konferences process, savukārt no 16. aprīļa darbojas daudzvalodu digitālā platforma, kurā ikviens interesents var ievietot informāciju par pasākumiem un apmainīties ar idejām.

19. jūnijā notiks Konferences atklāšanas Plenārsēde. Paredzams, ka kopumā tiks sasauktas 5-6 Plenārsēžu sesijas, kuru laikā tiks apkopotas idejas no daudzvalodu digitālās platformas un Eiropas pilsoņu paneļiem un izstrādātas rekomendācijas, kuras iesniegs Konferences Valdei (veido Eiropas Parlamenta, ES Padomes un Eiropas Komisijas pārstāvji).

Paredzams, ka līdz 2022. gada sākumam notiks iedzīvotāju ideju apkopošana (gan pilsoņu paneļu, gan digitālajā platformā) un rekomendāciju gatavošana. 2022. gada pavasarī Francijas prezidentūras ES Padomē laikā Konferences valde, pamatojoties uz Plenārsēdes rekomendācijām, gatavos noslēguma ziņojumu.

**Latvijas nostāja:**

* Atbalstām kvalitatīvu viedokļu apmaiņu par Eiropas nākotni.
* Konferences iznākumam jāatspoguļo Eiropas pilsoņu vēlmes, tādēļ sagaidām, ka tieši pilsoņi un to idejas būs Konferences pamatā.

*Ir spēkā Latvijas Republikas Nacionālā pozīcija Nr. 1 “Par Konferenci par Eiropas nākotni”, kas apstiprināta Ministru kabinetā 2020. gada 21. janvārī.*

**4. Tiesiskums Polijā/7. panta procedūra – uzklausīšana**

VLP atkārtoti izskatīs tiesiskuma situāciju Polijā. Komisijas sniegs aktuālo informāciju par tiesiskuma situāciju Polijā, bet dalībvalstis varēs uzdot jautājumus un sniegt komentārus. Polijas sniegs savas atbildes un komentārus. Nekādi lēmumi nav paredzēti.

*Līguma par Eiropas Savienību (LES) 7. panta procedūra pret Poliju*

2017. gada 29. jūlijā Komisija  pret Poliju uzsāka pārkāpuma procedūru par Polijas Likumu par vispārējām tiesām, t.sk. par Vispārējās tiesas tiesnešu pensionēšanās vecuma samazināšanas ietekmi uz tiesu varas neatkarību. 2017. gada 20. decembrī Komisija nodeva šo lietu Eiropas Savienības Tiesai (EST). Komisija uzsāka dialogu ar Poliju, tostarp organizēja Komisijas un Polijas tikšanās, kā arī gatavoja rekomendācijas Polijai tiesiskuma situācijas uzlabošanai. Tā kā dialoga ceļā progresu tiesiskuma situācijā Polijā neizdevās panākt, 2017. gada 20. decembrī Komisija pret Poliju ierosināja uzsākt LES 7.1. procedūru.

*Līguma par Eiropas Savienības darbību (LESD) 258. panta pārkāpuma procedūras pret Poliju un EST spriedumi*

Kopumā Eiropas Komisija pret Poliju kopš 2017. gada ierosinājusi četras pārkāpuma procedūras, ko vēlāk nodeva izskatīšanai EST. Lietās, kas saistītas ar Polijas Likumu par vispārējām tiesām un Polijas Augstākās tiesas likumu saistībā ar pensionēšanās noteikumiem un to ietekmi uz Augstākās tiesas neatkarību, EST 2019. gadā konstatēja, ka šie Polijas likumi ir pretrunā ar ES normām.

2020. gada 8. aprīlī pārkāpumu procedūrā par jaunā disciplinārā režīma apdraudējumu Polijas tiesnešu neatkarībai EST apmierinājusi Eiropas Komisijas pieteikumu par pagaidu pasākumiem pret Poliju (C-791/19 R), kurā tā nolēma uzlikt par pienākumu Polijai nekavējoties apturēt likuma normas, kas nosaka Augstākās tiesas Disciplinārkolēģijas pilnvaras attiecībā uz disciplinārlietām pret tiesnešiem pirmajā un otrajā instancē, līdz galīgā sprieduma pasludināšanai. Šajā EST lietā ir iesaistījušās arī piecas ES dalībvalstis – Beļģija, Nīderlande, Somija, Dānija un Zviedrija. Turklāt Ģenerāladvokāta Jevgenija Tančeva (*Evgeni Tanchev*) 2021. gada 6. maija secinājumos norādīts, ka šajā lietā pret Poliju par pienākumu neizpildi Komisijas prasība būtu jāapmierina.

2020. gada 29. aprīlī Komisija uzsāka pārkāpuma procedūru par Polijā 2019. gada 20. decembrī pieņemto Tiesu varas likumu, kas stājās spēkā 2020. gada 14. februārī, norādot, ka tas apdraud tiesnešu neatkarību un ir pretrunā ar ES tiesību aktiem. 2021. gada 31. martā Komisija nodeva šo lietu EST. Lieta vēl tiek izskatīta. Lai gan kritiski par jauno likumu ir izteikušās gan Polijas Augstākā tiesa un Tiesībsargs, gan Eiropas Padomes Venēcijas komisija, tomēr Polijas valdība turpina uzstāt, ka EK un EST nav pilnvaru iejaukties valsts iekšējās tieslietu reformās.

*Eiropas Cilvēktiesību tiesas spriedums lietā pret Poliju*

Bažas par Polijas tiesu neatkarību ir paudusi arī Eiropas Cilvēktiesību tiesa (ECT), kura savā spriedumā 2021. gada 7.maijā konstatējusi Eiropas Cilvēktiesību konvencijas 6. panta 1. punkta (tiesības uz taisnīgu tiesu) pārkāpumu, kas izriet no Polijas Konstitucionālā tiesas politiskas ietekmēšanas. Vienlaikus jāņem vērā, ka lietā iesaistītajām pusēm ir tiesības lūgt lietas nodošanu atkārtotai izskatīšanai ECT Lielajā palātā trīs mēnešu laikā - līdz šā gada 7.augustam. Tomēr par šāda lūguma apmierināšanu lemj pati ECT.

*Eiropas Komisijas 2020. gada ziņojums par tiesiskuma situāciju ES dalībvalstīs - Polija*

Polijas tiesu sistēmas reformas kopš 2015. gada ir izraisījušas lielas domstarpības gan pašā Polijā, gan ES līmenī un radījušas nopietnas bažas par vairākiem jautājumiem, daži no kuriem liek bažīties joprojām. Šīs reformas ir ietekmējušas Konstitucionālo tiesu, Augstāko tiesu, vispārējās jurisdikcijas tiesas, Valsts tiesu padomi un prokuratūru un palielinājušas izpildvaras un likumdevēja ietekmi pār tiesu sistēmu, tādējādi vājinot tiesu sistēmas neatkarību. Tāpēc Komisija 2017. gadā sāka 7.panta procedūru, kuru vēl izskata Padome.

Pastāv attīstīts tiesiskais regulējums un iestāžu sistēma un to mērķis ir novērst korupciju un veicināt pārredzamību. Īpaša valdības pretkorupcijas programma ir vērsta uz apmācību un konsultāciju nodrošināšanu ierēdņiem. Tomēr tādās jomās kā īpašumā esošo aktīvu deklarēšanas shēmas un lobēšanas noteikumi ir konstatētas strukturālas nepilnības. Pastāv arī bažas par galveno par korupcijas novēršanu un apkarošanu atbildīgo iestāžu neatkarību, jo īpaši ņemot vērā apstākli, ka Centrālais pretkorupcijas birojs ir pakļauts izpildvarai, kā arī faktu, ka tieslietu ministrs vienlaikus ieņem arī ģenerālprokurora amatu.

Polijas tiesiskā regulējuma par plašsaziņas līdzekļu plurālismu pamatā ir gan konstitucionālās garantijas, gan nozares tiesību akti. Šķiet, ka attiecībā uz plašsaziņas līdzekļu regulatoru —Valsts apraides padomi — ir spēkā atbilstošas neatkarības garantijas, tomēr pastāv zināmas bažas par Padomes neatkarību praksē. Regulatora pilnvaras tika ierobežotas, veicot 2016. gada reformu, kuras ietvaros kompetence attiecībā uz Polijas publisko plašsaziņas līdzekļu pārvaldību tika piešķirta Valsts plašsaziņas līdzekļu padomei (RMN). Tiesiskais regulējums par pārredzamību attiecībā uz plašsaziņas līdzekļu īpašniekiem nav vienādi piemērojams visiem plašsaziņas līdzekļu dalībniekiem. Žurnālistu aizsardzības kontekstā kriminālatbildības noteikšana par amatpersonu aizskaršanu joprojām ir problemātiska.

Arī citi līdzsvara un atsvara sistēmas elementi ir pakļauti spiedienam. Reformas ir pieņemtas, izmantojot paātrinātas likumdošanas procedūras, kas paredz tikai ierobežotu apspriešanos ar ieinteresētajām personām un ierobežotas iespējas opozīcijai sniegt savu ieguldījumu likumdošanas procesā. Polijā ir aktīva pilsoniskā sabiedrība un spēcīgas tiesnešu un prokuroru profesionālās apvienības, kas piedalās publiskajās debatēs. Tomēr politiķi par organizācijām ir izteikušies kritiski. Neraugoties uz sarežģītajiem apstākļiem, ombuds ir turpinājis veikt būtisku darbu kā tiesiskuma aizstāvis.

**Latvijas nostāja:**

* Latvija aicina uz atvērtām un konstruktīvām sarunām situācijas risinājumam dialoga ceļā.
* Saskaņā ar 7. panta procedūru vēlamies uzklausīt abu pušu – EK un Polijas viedokli.
* Svarīgs tiesiskuma princips ir tiesas, t.sk. EST, spriedumu izpilde.

**5. Savienības vērtības Ungārijā/7. panta procedūra – uzklausīšana**

VLP atkārtoti izskatīs tiesiskuma situāciju Ungārijā. Komisijas sniegs aktuālo informāciju par tiesiskuma situāciju Ungārijā, bet dalībvalstis varēs uzdot jautājumus un sniegt komentārus. Ungārija sniegs savas atbildes un komentārus. Nekādi lēmumi nav paredzēti.

2018. gada 12. septembrī Eiropas Parlaments pieņēma rezolūciju, kurā secināja, ka Ungārijā pastāv sistemātiski draudi LES 2. pantā ietvertajām vērtībām, tāpēc pastāv droša varbūtība par šo vērtību pārkāpumu. Saskaņā ar LES 7.1. procedūru EP vērsās pie Padomes, aicinot konstatēt vai pastāv droša varbūtība, ka Ungārija pārkāpj LES 2. panta vērtības un attiecīgi izstrādāt rekomendācijas Ungārijai. Kopš procesa uzsākšanas ES Padomē notikušas divas Ungārijas uzklausīšanas – 2019. gada 16. septembrī un 10. decembrī.

2018. gada 17. oktobrī Ungārija iesniedza prasību EST, apstrīdot EP rezolūcijas balsu skaitīšanas principus un rosinot rezolūciju atcelt. Ungārija uzskatīja, ka “atturas” jāpieskaita pie kopējā balsu skaita (šādi rēķinot netiktu panākts divu trešdaļu nepieciešamais vairākums EP lēmumam vērsties Padomē). Š.g. 3. jūnijā EST pieņēma lēmumu, kurā EST noraida Ungārijas prasību pret EP par EP rezolūcijas balsu skaitīšanas principu, ar ko tiek iedarbināta LES 7.1. procedūra kā nepamatotu.

*Pārkāpuma procedūras pret Ungāriju un EST spriedumi*

2017. gada 7. decembrī Komisija iesniedz prasību EST pret Ungāriju par grozījumiem Augstākās izglītības likumā, jo tie potenciāli ierobežo akadēmisko brīvību. 2020. gada 6. oktobra EST spriedums atzīst, ka Ungārija, pieņemot grozījumus Augstākās izglītības likumā, ierobežojusi pakalpojumu sniegšanas brīvību un pārkāpusi Eiropas Pamattiesību hartā nostiprināto akadēmisko brīvību.

2018. gada 21. decembrī Komisija uzsāka pārkāpuma procedūru pret Ungāriju par ES tiesību aktos noteiktu saistību nepildīšanu brīvības, drošības un tiesiskuma jomā (robežkontroles, patvēruma un imigrācijas politika). 2020. gada 17. decembrī ES Tiesa pasludināja galīgo spriedumu lietā apstiprinot, ka Ungārija nav pildījusi savus pienākumus ES likumdošanas jomās attiecībā uz starptautiskās aizsardzības piešķiršanas procedūru un nelikumīgi uzturošos trešo valstu valstspiederīgo atgriešanu. Īpaši ES tiesību akti tikuši pārkāpti ierobežojot pieejamību starptautiskās aizsardzības procedūrām, nelikumīgi aizturot patvēruma pieteikumu iesniedzējus tranzītzonās uz robežas un pārvietojot nelikumīgi uzturošos trešo valstu valstspiederīgos uz pierobežas zonām, neievērojot atgriešanas procedūrā noteiktos aizsardzības līdzekļus šādām personām.

2020. gada 14. maijā ES Tiesa lietā, kur par Afganistānas un Irānas valstspiederīgie vērsās pret Ungāriju, pasludināja spriedumu, kurā atzina, ka patvēruma meklētāju aizturēšana ir nepamatota un prettiesiska, un personas jāatbrīvo nekavējoties.

2020. gada 30. oktobrī Komisija uzsāka pārkāpuma procedūru pret Ungāriju par ES patvēruma likumdošanas nekorektu piemērošanu. Komisija uzskata, ka Ungārijas noteiktās patvēruma procedūras ir pretrunā ar ES tiesību aktiem, jo īpaši Patvēruma procedūru direktīvu un tajā atspoguļoto ES Pamattiesību hartu.

*Eiropas Komisijas 2020. gada ziņojums par tiesiskuma situāciju ES dalībvalstīs – Ungārija*

Pēdējos gados ES iestādes ir paudušas bažas par tiesu neatkarību Ungārijā, tostarp EP ir uzsācis procedūru saskaņā ar LES 7.1. Joprojām nav veikti pasākumi saistībā ar Eiropas semestra kontekstā izteikto aicinājumu stiprināt tiesu varas neatkarību. Konkrētāk, neatkarīgajai Valsts tiesu padomei ir problemātiski līdzsvarot par tiesu pārvaldību atbildīgā Valsts tiesu iestāžu biroja priekšsēdētāja pilnvaras. Bažas rada arī norises saistībā ar Augstāko tiesu (Kúria), it īpaši tās lēmums atzīt par nelikumīgu lūgumu Eiropas Savienības Tiesai sniegt prejudiciālu nolēmumu. Jaunie noteikumi paredz iespēju Augstākajā tiesā iecelt Konstitucionālās tiesas locekļus, ko ievēlējis parlaments, nepiemērojot parasto procedūru, kā arī pazemina Augstākās tiesas priekšsēdētāja atbilstības kritērijus.

Institucionālais pretkorupcijas satvars ir kopīgs dažādām struktūrām. Neatkarīgu kontroles mehānismu nepilnības un ciešā saikne starp politiku un vairākiem valsts uzņēmumiem veicina korupciju. Ja tiek celtas nopietnas apsūdzības, sistemātiski trūkst apņēmīgas rīcības, lai izmeklētu korupcijas gadījumus, kuros iesaistītas augsta līmeņa amatpersonas vai tām tuvu stāvošas personas, un sauktu pie atbildības vainīgos. Uz šo problēmu norādīts Eiropas pusgada procesā, kā arī to uzsvērusi Pretkorupcijas starpvalstu grupa (GRECO), norādot uz apņemšanās trūkumu izpildīt tās ieteikumus. Attiecībā uz sistemātisku kontroli un neatkarīgu uzraudzību var uzlabot aktīvu pārbaudi un interešu deklarēšanu. Lai gan lobēšanas regulējums joprojām ir nepilnīgs, korupcijas novēršanas politika ir vērsta uz valsts pārvaldes un tiesībaizsardzības aģentūru integritāti. Pilsoniskās uzraudzības sarūkošās iespējas saistībā ar plašsaziņas līdzekļu brīvības ierobežojumiem, naidīga vide pilsoniskās sabiedrības organizācijām un pastāvīgi jauni sarežģījumi noteikumu par pārredzamību un piekļuvi publiskā sektora informācijai piemērošanā vēl vairāk novājina pretkorupcijas satvaru.

Plašsaziņas līdzekļu padomes neatkarība un efektivitāte ir pakļauta riskam. Netiek pilnībā garantēta informācijas par plašsaziņas līdzekļu īpašniekiem pārredzamība. Plašsaziņas līdzekļu koncentrācija, izveidojot Centrāleiropas Preses un plašsaziņas līdzekļu fonda (KESMA) konglomerātu, palielināja plašsaziņas līdzekļu plurālisma ierobežošanas riskus. Ievērojams apjoms valsts reklāmas, kas tiek pārraidīta valdību atbalstošos plašsaziņas līdzekļos, ir nodrošinājis iespēju valdībai īstenot netiešu politisko ietekmi pār plašsaziņas līdzekļiem. Neatkarīgu plašsaziņas līdzekļu darbībai tiek radīti sistemātiski šķēršļi un pret tiem vērsta iebiedēšana, un bažas rada arī šādu plašsaziņas līdzekļu ekonomiskās pārņemšanas tendence.

Satraukumu rada arī likumdošanas procesa pārredzamība un kvalitāte, jo ir samazinājusies sabiedriskās apspriešanas un ietekmes novērtējumu izmantošana. Valsts iestāžu jaunā iespēja apstrīdēt galīgos tiesas spriedumus Konstitucionālajā tiesā rada šaubas par juridisko noteiktību. Neatkarīgu iestāžu novājināšana un arvien pieaugošs spiediens uz pilsonisko sabiedrību vēl vairāk ietekmē līdzsvaru un atsvaru. EST konstatēja, ka tiesību akti par ārvalstu finansētu pilsoniskās sabiedrības organizāciju pārredzamību nav saderīgi ar ES tiesību aktiem. Tiek gatavoti likumdošanas pasākumi, kas nepieciešami sprieduma izpildei.

**Latvijas nostāja:**

* Latvija aicina uz atvērtām un konstruktīvām sarunām situācijas risinājumam dialoga ceļā.
* Saskaņā ar 7. panta procedūru vēlamies uzklausīt abu pušu – EK un Ungārijas viedokli.
* Svarīgs tiesiskuma princips ir tiesas, t.sk. EST, spriedumu izpilde.

**2. Latvijas delegācija ES Vispārējo lietu padomes 2021. gada 22. jūnija sanāksmē**

Delegācijas vadītājs: Edgars Rinkēvičs, ārlietu ministrs;

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solvita Apala, nodaļas vadītāja, Centrālās un Dienvideiropas valstu nodaļa, Ārlietu ministrija;

Māra Šteinberga, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Agnese Ķempe, trešā sekretāre, Pastāvīgo pārstāvju komitejas II daļas sagatavošanas nodaļa, Ārlietu ministrija.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andris Pelšs

R.Virsis-Šneiders, 67016258

reinis.virsis@mfa.gov.lv